Man skuldig bevind aan wrede Hankey-plaasaanval | Maroela Media
Man skuldig bevind aan wrede Hankey-plaasaanval
Sebenzile Simane (32) in die hooggeregshof in Port Elizabeth. (Foto: Raahil Sain/ANA)
Sebenzile Simane (32) is Woensdag in die hooggeregshof in Port Elizabeth skuldig bevind op 17 aanklagte rakende die wrede plaasaanval op 'n plaas buite Hankey waartydens 'n ma van drie geskiet en verkrag is.
Marnus Kamfer, AfriForum se regs-en-risikobestuurder wat by die saak betrokke was, het bevestig Simane is onder meer skuldig bevind op aanklagte van ontvoering, verkragting, poging tot moord, roof met verswarende omstandighede, die besit van 'n ongelisensieerde vuurwapen en ammunisie en die dwing van 'n kind om 'n seksuele oortreding te aanskou.
AfriForum het die vrou van die begin van die saak af bygestaan en Kamfer het nou saam met die regspan gewerk om seker te maak die saak word na behore afgehandel. Simane sal vanmiddag gevonnis word.
Die ma het vroeër tydens die verhoor getuig sy en haar drie kinders "is soos diere gejag" die aand van 23 Maart verlede jaar toe Simane by hul plaashuis ingebreek het.
Die kinders het in die gang afgehardloop gekom en die twee jongste kinders het in haar slaapkamer ingehardloop terwyl die tiener na die badkamer gehardloop het. In dié stadium was sy reeds geskiet en het sy haar liggaam teen die deur gedruk om te probeer keer dat Simane in die kamer kan kom. Hy het egter begin skote afvuur.
Simane kon daarin slaag om in die slaapkamer te kom nadat hy die skuifdeur se glas stukkend geskiet het. Hy het in die kamer 'n vuurwapen teen die negejarige seun se kop gehou. Simane het die gesin later na die sitkamer gedwing waarna die tiener ook met sy hande in die lug by hulle aangesluit het.
Volgens die vrou het Simane geglo daar word R9 000 aan hom geskuld en het hy vir die kinders gesê hy is kwaad vir hul pa. "Hy wou weet waar my man was en het gesê hy sal hom eerste en dan die res van ons doodmaak."
Die vrou het getuig sy het vir Simane R600 uit haar handsak gegee, asook haar bankkaarte en vir hom gesê hy kan nog geld by 'n kitsbank gaan trek. In dié stadium het Simane hulle begin vasbind. Hy het na die kinders gedraai en gesê hy gaan hul ma verkrag en hulle gaan moet kyk.
Die vrou het hom gesmeek om haar nie voor haar kinders te verkrag nie waarna hy haar na die slaapkamer gesleep en op haar bed verkrag het. Nadat Simane haar verkrag het, het hy haar een dogter gaan haal en haar langs haar ma op die bed laat sit. Hy het toe gedreig om haar ook te verkrag.
"Ek het net geskree: moet haar asseblief nie verkrag nie, sy is te jonk. Sy is net 12 jaar oud, dis nie moontlik nie. Moet haar asseblief nie verkrag nie."
Die vrou is hierna voor haar dogter verkrag. "Hy het seker gemaak sy sou kyk, al het sy probeer wegkyk."
Sy en haar dogter is later teruggevat na die sitkamer toe en sy het aangebied om hom na 'n kitsbank te neem aangesien hy nie haar motor aangeskakel kon kry nie. Sy was in dié stadium al baie swak aangesien sy baie bloed verloor het, maar het sy met hom dorp toe gery waar hy teen omstreeks 23:30 R4 000 onttrek het. Simane wou nog geld trek en het hy vir haar gesê om na 'n grondpad te ry en daar te wag tot middernag. Terwyl hulle gewag het, het Simane weer gedreig om haar op die agterste sitplek van haar voertuig te verkrag.
Die vrou het in dié stadium besef sy het baie bloed verloor en vir hom gesê sy "weet hy is nie 'n slegte persoon nie" en by hom gepleit om haar kinders te gaan haal en na 'n hospitaal toe te gaan.
Simane het kort ná middernag nog geld onttrek, die sakke vol goed wat hy geroof het, gevat en vir die vrou totsiens gesê voor hy op die vlug geslaan het.
Volgens die vrou het sy terug na die plaas gery en gesien daar is ligte aan by familie van haar man se huis. "Hulle het met hul vuurwapens uitgekom en die kinders was reeds daar. Ons was almal in so 'n toestand."
Hankey-plaasaanval In die nuus plaasaanvalle
Mag hy baieeeee lank gaan sit en soos van my lewe se gevangenisse harde arbeid doen want Doodstraf sal hy nie kry in ons land nie!! Baie sterkte aan die mamma wat deur alles gegaan en nogsteeds gaan…asook haar onskuldige kindertjies
Hoekom word n vrou altyd verkrag en dit voor n kind. Hierdie daad is n lewenslange trauma. Ek hoop jy wat so laakbaar was onthou daardie twee mense as dit donker word in die tronk en jy tussen geharde bendes slaap. Enjoy the ride….
Ons boere word geboelie. Kan iemand n veldtog begin: Stop Bullying Our Farmers!!
Is dit werklik nodig om elke keer wanneer daar oor hierdie saak berig word die hele nagmerrie weer in grafiese detail op te dis? Hou die slagoffers en hul geliefdes in gedagte asseblief.
Nou wat nou??? Mnr Ramapoza, is dit okay met jou dat hierdie goed met onskuldige mense gebeur? Waar is die wêreld wat so geskop en geskree het toe dit apartheid was. Hoekom hoor ons nou niks? Boere, wees asb te alle tye gewapen. Julle sowel as julle vrouens. Moenie onkant betrap word nie. Suid Afrika, bid vir ons boere. Ons kan nie sonder hulle nie. Het SA nog 'n weermag? Is hulle ordentlik opgelei? Waarmee hou hulle hulself besig? Ek vra maar net.